CELEX: 32013R0479
Language: sk
Date: 2013-05-13 00:00:00
Title: Nariadenie Rady (EÚ) č. 479/2013 z  13. mája 2013 o upustení od povinnosti podávať predbežné colné vyhlásenia o vstupe a výstupe na tovar Únie, ktorý sa prepravuje cez neumský koridor

25.5.2013   
            
            
               SK
            
            
               Úradný vestník Európskej únie
            
            
               L 139/1
            
         NARIADENIE RADY (EÚ) č. 479/2013
   z 13. mája 2013
   o upustení od povinnosti podávať predbežné colné vyhlásenia o vstupe a výstupe na tovar Únie, ktorý sa prepravuje cez neumský koridor
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Zmluvu o pristúpení Chorvátska, a najmä na jej článok 3 ods. 4,
   so zreteľom na Akt o podmienkach pristúpenia Chorvátska, a najmä na jeho článok 43,
   so zreteľom na návrh Európskej komisie,
   keďže:
   
               (1)
            
            
               Členské štáty Únie a Chorvátsko 9. decembra 2011 podpísali Zmluvu o pristúpení Chorvátska k Európskej únii (ďalej len „zmluva o pristúpení“). Podľa článku 3 ods. 3 zmluvy o pristúpení má uvedená zmluva nadobudnúť platnosť 1. júla 2013 za predpokladu, že pred uvedeným dátumom budú uložené všetky ratifikačné listiny.
            
         
               (2)
            
            
               Podľa článku 2 Aktu o podmienkach pristúpenia Chorvátska a o úpravách Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu (ďalej len „akt o podmienkach pristúpenia“) sú od dátumu pristúpenia ustanovenia pôvodných zmlúv a aktov prijatých inštitúciami pred pristúpením záväzné pre Chorvátsko za podmienok stanovených v uvedených zmluvách a v akte o podmienkach pristúpenia.
            
         
               (3)
            
            
               Územie Neumu (ďalej len „neumský koridor“) je miesto, na ktorom sa územie Bosny a Hercegoviny dotýka jadranského pobrežia, čím oddeľuje oblasť Dubrovníka od zvyšného územia Chorvátska. Cestovný ruch má značný význam pre miestne hospodárstvo, ktoré poháňajú hlavne malé a stredné podniky závislé od dodávok zo zvyšného územia Chorvátska. Hodnota týchto dodávok zvyčajne neprekračuje 10 000 EUR na zásielku a 89 % tohto tovaru má status tovaru vo voľnom obehu na území Chorvátska.
            
         
               (4)
            
            
               Článkom 43 aktu o podmienkach pristúpenia sa stanovuje, že Rada konajúca kvalifikovanou väčšinou na návrh Komisie vymedzí podmienky, za ktorých možno upustiť od povinnosti podávať predbežné colné vyhlásenie o vstupe alebo výstupe, pokiaľ ide o tovar Únie, ktorý sa prepravuje cez neumský koridor.
            
         
               (5)
            
            
               Podľa článkov 36a, 36b, 182a a 182b nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (1) (ďalej len „Colný kódex Spoločenstva“), tovar vstupujúci na colné územie Únie alebo opúšťajúci toto územie musí sprevádzať elektronicky predkladané predbežné colné vyhlásenie, ktoré obsahuje náležitosti potrebné na vykonanie analýzy rizika.
            
         
               (6)
            
            
               Vzhľadom na osobitosti miestneho hospodárstva je vhodné stanoviť upustenie od povinnosti podávať predbežné colné vyhlásenia o vstupe a výstupe na tovar Únie, ktorý sa prepravuje cez neumský koridor.
            
         
               (7)
            
            
               Colné orgány by mali vykonávať účinnú analýzu rizika a colné bezpečnostné kontroly na základe údajov uvedených na faktúre a prepravných dokladoch sprevádzajúcich tovar.
            
         
               (8)
            
            
               Súčasné opatrenia sa odchyľujú od zásady elektronického predkladania údajov týkajúcich sa bezpečnosti a ochrany pred odchodom a pred príchodom tovaru, ktorá bola stanovená v rámci Colného kódexu Spoločenstva. S cieľom zabezpečiť účinnú a efektívnu analýzu rizika a kontrolu na účely bezpečnosti a ochrany by Chorvátsko malo zabezpečiť, aby hraničné priechody v neumskom koridore disponovali potrebnými ľudskými zdrojmi, vybavením a kontrolnými zariadeniami.
            
         
               (9)
            
            
               Keď sa zistí, že zásielka nespĺňa požiadavky tohto nariadenia, príslušnej zásielke by sa nemalo povoliť opätovne vstúpiť na územie Chorvátska, kým sa nevykoná posúdenie existujúceho rizika a neprijmú účinné a cielené opatrenia založené na analýze rizika.
            
         
               (10)
            
            
               Okrem výmeny informácií na účely bezpečnosti a ochrany, ako sa stanovuje v článku 4g ods. 2 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva (2), by Chorvátsko malo pravidelne informovať Komisiu, v rámci postupov spoločného riadenia rizík, o akýchkoľvek zistených nezrovnalostiach, a v prípade potreby, o následne prijatých opatreniach, pokiaľ ide o pohyb tovaru cez neumský koridor.
            
         
               (11)
            
            
               Komisia by mala najneskôr do dvoch rokov po dátume pristúpenia Chorvátska uskutočniť vyhodnotenie na účely overenia riadneho uplatňovania tohto nariadenia,
            
         PRIJALA TOTO NARIADENIE:
   Článok 1
   Predmet úpravy a rozsah pôsobnosti
   Týmto nariadením sa stanovujú pravidlá, podľa ktorých:
   
               a)
            
            
               sa upúšťa od povinnosti podať predbežné colné vyhlásenie o výstupe na tovar Únie opúšťajúci územie Chorvátska na účel prepravy cez neumský koridor;
            
         
               b)
            
            
               sa upúšťa od povinnosti podať predbežné colné vyhlásenie o vstupe na tovar Únie, keď opäť vstupuje na územie Chorvátska po preprave cez neumský koridor.
            
         Článok 2
   Vymedzenie pojmov
   Na účely tohto nariadenia sa používajú tieto vymedzenia pojmov:
   
               1.
            
            
               „tovar Únie“ je tovar vymedzený v článku 4 ods. 7 Colného kódexu Spoločenstva;
            
         
               2.
            
            
               „oblasť Dubrovníka“ je Dubrovník a jeho okolitá oblasť na území Chorvátska, ktorá je oddelená neumským koridorom od hlavnej pevninskej časti Chorvátska;
            
         
               3.
            
            
               „hlavná pevninská časť Chorvátska“ je územie Chorvátska okrem oblasti Dubrovníka;
            
         
               4.
            
            
               „neumský koridor“ je oblasť, ktorá je súčasťou územia Bosny a Hercegoviny a ktorá oddeľuje oblasť Dubrovníka od hlavnej pevninskej časti Chorvátska;
            
         
               5.
            
            
               „colné orgány“ sú colné orgány Chorvátska na hraničných priechodoch pri výstupe a opätovnom vstupe v neumskom koridore;
            
         
               6.
            
            
               „výstup“ je výstup tovaru, a to buď z oblasti Dubrovníka do hlavnej pevninskej časti Chorvátska cez neumský koridor alebo z hlavnej pevninskej časti Chorvátska do oblasti Dubrovníka cez neumský koridor;
            
         
               7.
            
            
               „opätovný vstup“ je vstup tovaru do oblasti Dubrovníka z hlavnej pevninskej časti Chorvátska cez neumský koridor alebo do hlavnej pevninskej časti Chorvátska z oblasti Dubrovníka cez neumský koridor.
            
         Článok 3
   Upustenie od povinnosti podávať predbežné colné vyhlásenie o výstupe alebo vstupe
   1.   Na tovar Únie sa pri jeho výstupe nevyžaduje predbežné colné vyhlásenie o výstupe.
   2.   Na tovar Únie sa pri jeho opätovnom vstupe nevyžaduje predbežné colné vyhlásenie o vstupe.
   Článok 4
   Podmienky uplatňovania upustenia
   Článok 3 sa uplatňuje v prípade, ak sú splnené tieto podmienky:
   
               a)
            
            
               Celková hodnota každej zásielky tovaru Únie, ktorá sa prepravuje cez neumský koridor, nepresahuje 10 000 EUR alebo rovnocennú sumu v miestnej mene;
            
         
               b)
            
            
               Tovar uvedený v písmene a) tohto článku sprevádzajú faktúry alebo prepravné doklady, ktoré:
               
                           i)
                        
                        
                           obsahujú aspoň náležitosti uvedené v článku 317 ods. 2 prvom pododseku nariadenia (EHS) č. 2454/93, ako aj celkovú hodnotu tovaru;
                        
                     
                           ii)
                        
                        
                           colné orgány pri výstupe potvrdili úradným označením;
                        
                     
                           iii)
                        
                        
                           sú predložené na overenie colným orgánom pri opätovnom vstupe.
                        
                     
         Článok 5
   Colné kontroly
   1.   Analýzu rizika spojenú s colnými kontrolami vzťahujúcimi sa na tovar Únie, ktorý sa prepravuje cez neumský koridor, môžu vykonávať colné orgány inými prostriedkami ako automatizovanými postupmi spracúvania údajov.
   2.   Chorvátsko zabezpečí, aby hraničné priechody pri výstupe tovaru prepravovaného cez neumský koridor z jeho územia a pri opätovnom vstupe tohto tovaru na jeho územie disponovali všetkými potrebnými zdrojmi, vybavením, kontrolnými zariadeniami a kapacitami na zabezpečenie uplatňovania tohto nariadenia.
   3.   Na výstupe colné orgány:
   
               a)
            
            
               určia lehotu, v rámci ktorej musí byť preprava tovaru Únie cez neumský koridor dokončená;
            
         
               b)
            
            
               uvedú túto lehotu spolu s dátumom potvrdenia faktúry alebo prepravného dokladu podľa článku 4 písm. b) bodu ii);
            
         
               c)
            
            
               ak to považujú za potrebné, zabezpečia colnou uzáverou priestor obsahujúci tovar alebo každé jednotlivé balenie tovaru, ktorý sa má prepraviť cez neumský koridor.
            
         4.   Na opätovnom vstupe colné orgány:
   
               a)
            
            
               vykonajú analýzu rizika najmä na účely bezpečnosti a ochrany;
            
         
               b)
            
            
               overia faktúry alebo prepravné doklady sprevádzajúce tovar;
            
         
               c)
            
            
               skontrolujú dodržanie lehoty uvedenej v odseku 3 písm. a) tohto článku;
            
         
               d)
            
            
               skontrolujú neporušenosť colných uzáver v prípade, že sú pripevnené v súlade s odsekom 3 písm. c) tohto článku;
            
         
               e)
            
            
               v prípade potreby fyzicky skontrolujú tovar;
            
         
               f)
            
            
               v prípade potreby odstránia colné uzávery.
            
         5.   Ak colné orgány zistia, že podmienky uvedené v článku 4 neboli splnené, opätovný vstup takejto zásielky umožnia v prípade, že:
   
               a)
            
            
               bola vykonaná účinná analýza rizika;
            
         
               b)
            
            
               na základe výsledkov analýzy rizika uvedenej v písmene a) colné orgány prijali účinné opatrenia konkrétne zamerané na zamedzenie rizík súvisiacich s bezpečnosťou a ochranou.
            
         Článok 6
   Informácie
   Chorvátsko kedykoľvek, avšak najneskôr do 1. marca 2014 informuje Komisiu o akýchkoľvek zistených nezrovnalostiach, pokiaľ ide o uplatňovanie tohto nariadenia, ako aj o konkrétnych opatreniach, ktoré boli prijaté na účel nápravy uvedených nezrovnalostí.
   Článok 7
   Správa
   Komisia predloží Rade správu s vyhodnotením uplatňovania tohto nariadenia najneskôr dva roky po dátume pristúpenia Chorvátska.
   Článok 8
   Nadobudnutie účinnosti
   Toto nariadenie nadobúda účinnosť za podmienky a odo dňa nadobudnutia platnosti zmluvy o pristúpení.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. mája 2013
      
         
            Za Radu
         
         
            predseda
         
         S. COVENEY
      
   
   
      (1)  Ú. v. ES L 302, 19.10.1992, s. 1.
   
      (2)  Ú. v. ES L 253, 11.10.1993, s. 1.